Esapulo 39: Ombueti ya Arone ya Yova
KŨLĨHISA olonelẽho evi lolomendoa via pia ndeti kuti owu. Uti waco ombueti ya Arone. Olonelẽho evi lapako aco, via tundila kombueti ya Arone vokuenda kuteke. Tu konomuisi esunga liaco.
Va Isareli va kala ale vekalasoko otembo yalua. Omanu valua ka va yonguile okuti Mose o kala vali usongui wavo. Ndaño Arone omanu ka va yonguile okuti o kala vali ocitunda cinene. Kora la Datana la Avirama kuenda 250 kasongui a va Isareli, ovo va kuata ovisimĩlo viaco. Vosi yavo veya ku Mose loku popia hati: ‘Nye wa livelisilipo okuti owiñi ulo u sule?’
Mose wa popia la Kora kuenda omanu vaye hati: ‘Hẽla komẽle, nyañuli oviyukilo viene viondalu. Kapimo insensu. Noke vi neni vo tavernakulu ya Yehova. Oco tu mõle omunu Yehova a nõla.’
Eci kuaca omẽle Kora kuenda 250 komanu vaye veya toke kotavernakulu. Omanu vakuavo veyavo oco va kuatise alume vaco. Yehova wa temẽle calua. Mose wa popia hati: ‘Tundi kolombalaka viomanu ava vãvi. Ko ka lambi cimue cavo.’ Omanu va pokola kondaka yaco kuenje va litepa lombalaka ya Kora la Datana kuenda Avirama.
Noke Mose wa popia hati: ‘Poku ci linga tu ka limbuka omunu Yehova a nõla. Osi yi ka asama kuenje yi ka ina alume vosi vãvi.’
Eci Mose a mãla oku vangula, osi ya asama. Ombalaka ya Kora kuenda viosi viaye via kalamo, osi ya va ina. Datana kuenda Avirama lomanu vosi va kala lavo vosi yavo osi ya va ina. Eci omanu va yeva oku litetela kuava va kala loku iniwa losi, va popia vati: ‘Tu tili! Sanga osi yi tu ina.’
Kora lomanu vaye va soka 250, handi va kala ocipepi lotavernakulu. Omo liaco, Yehova wa va tumisa ondalu kuenje ya va lia. Alume vaco va fa va kala loviyo viondalu vina va lumbile lavio. Noke Yehova wa sapuila Eleasa omõla a Arone oco a yelule oviyo viaco okuti vi teliwa kuenda oku vi yala kutala. Utala waco wa kala ndelungulo ku va Isareli liokuti, Arone lomãla vaye ovo lika va pondola oku vumba ndovitunda ku Yehova.
Yehova wa yonguile oku lombolola ciwa okuti Arone lomãla vaye ovo eye a nõla oco va talavaye ndovitunda. Omo liaco, wa sapuila Mose hati: ‘Epata liosi lia Isareli, usongui waco a nene ombueti yaye. Pole kepata lia va Lewi Arone a nene ombueti yaye. Olombueti viaco vi kapa vo tavernakulu kovaso yo cikasia covisila. Omunu wosi nda nõla oku kala ocitunda, ombueti yaye yi yova olonelẽho.’
Eci kuaca omẽle, Mose wa mola okuti ombueti ya Arone ya yova olonelẽho. Kombueti yaco kua ima olomendua. Momo lie Yehova a lingila ocikomo caco kombueti ya Arone?
Atendelo 16:1-49; 17:1-11; 26:10.
Apulilo
- Velie va katukila Mose la Arone? Kuenda nye ovo va sapuila Mose?
- Nye Mose a tuma Kora kuenda 250 komanu vaye oku linga?
- Nye Mose a sapuila omanu? Kuenda nye ca pita osimbu handi Mose ka malele oku vangula?
- Nye ca pita la Kora kuenda 250 komanu vaye?
- Nye Eleasa omõla a Arone a linga loviyukilo viondalu vialume va fa? Kuenda momo lie?
- Momo lie Yehova a lingila okuti ombueti ya Arone yi yova olonelẽho? (Tala ociluvialuvia.)
Apulilo akuavo
- Tanga Atendelo 16:1-49.
Nye Kora lomanu vaye va linga? Kuenda momo lie eci ca kalela ndoku sinila Yehova? (Atend. 16:9, 10, 18; Ovis. 10:1, 2; Olosap. 11:2)
Ocisimĩlo cipi cĩvi Kora kuenda 250 “kalume va kemãla” va kuata? (Atend. 16:1-3; Olosap. 15:33; Isa. 49:7)
- Tanga Atendelo 17:1-11 kuenda 26:10.
Olonelẽho kombueti ya Arone via kala ocindekaise ce? Kuenda momo lie Yehova a tumilile okuti oyo yi kapiwa kilu liocikasia? (Atend. 17:5, 8, 10)
Nye tu lilongisa kondimbukiso yombueti ya Arone? (Atend. 17:10; Ovil. 20:28; Va Fil. 2:14; Va Hev. 13:17)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn